b'\n_START_ARTICLE_\n433 Eros\n_START_SECTION_\nOppdagelsen\n_START_PARAGRAPH_\nOppdagelsen av 433 Eros blir kreditert den tyske astronomen Carl Gustav Witt. Han fotograferte asteroiden om natten den 13. august 1898 fra observatoriet Urania Sternwarte i Berlin. Han registrerte den som et himmellegeme med tilsynelatende st\xc3\xb8rrelsesklasse 11 mens han foretok astrometriske m\xc3\xa5linger av posisjonen til asteroiden 185 Eunike. Det nyoppdagede objektet ble avbildet p\xc3\xa5 et fotografi med to timers eksponering i n\xc3\xa6rheten av stjernen \xce\xb2 Aquarii i stjernetegnet Vannmannen._NEWLINE_Samme natt tok ogs\xc3\xa5 den franske astronomen Auguste Honor\xc3\xa9 Charlois bilder av asteroiden fra sitt observatorium i Nice. Oppdagelsen ble imidlertid ikke publisert f\xc3\xb8r noen dager etter Witts publikasjon, og Witt er derfor blitt kreditert som oppdageren. Denne forsinkelsen er gjerne blitt forklart med at Charlois glemte \xc3\xa5 unders\xc3\xb8ke de fotografiske platene i dagene like etter natten da de ble fremkalt. Den 14. august falt p\xc3\xa5 en s\xc3\xb8ndag, og den etterf\xc3\xb8lgende 15. august p\xc3\xa5 en festdag. Det er blitt foresl\xc3\xa5tt som en forklaring at Charlois tok fri og dermed glemte \xc3\xa5 unders\xc3\xb8ke de eksponerte bildene. \xc3\x85rsaken til forsinkelsen var imidlertid mest sannsynlig et teknisk problem med teleskopet, som hadde feilet i \xc3\xa5 skrelle bort virkningen av Jordens bevegelser, og dermed produserte bilder som er mindre skarpe. Dette forholdet ble avdekket i 2002, og betyr at den franske astronomen idag anerkjennes som en uavhengig oppdager.'